Ses vas ná Vrystaat-plaasaanvalFoto: Reint Dykema Ses Zimbabwiërs is in hegtenis geneem nadat hulle ŉ 65-jarige boer en sy 60-jarige vrou op hul plaas buite Bothaville in die Vrystaat aangeval het. Konst. Peter Kareli, woordvoerder van die polisie, het gesê die boer en sy vrou was Sondagoggend kerk toe in Bothaville. Hulle is met hul terugkeer op die plaas deur ses gewapende mans oorval. Die verdagtes het die boer se hande met draad vasgemaak en die kluis se sleutels geëis. Volgens Kareli het die boer se vrou kort na hom in ŉ ander voertuig op die plaas aangekom. “Haar klere is met geweld verwyder en haar hande is ook vasgebind. Drie van die verdagtes het haar probeer verkrag maar het nie voortgegaan nie,” het hy gesê. Die verdagtes het met die boer se Ford Bantam-bakkie, vyf pistole, ammunisie, juweliersware en ŉ onbekende hoeveelheid kontant gevlug. Volgens Kareli kon die boer daarin slaag om homself te bevry nog voor die verdagtes van die plaas af gevlug het, en het hy boere op naburige plase sowel as die polisie ontbied. Volgens Kareli het een van die plaaswag se patrollievoertuie die boer se Bantam-bakkie gewaar en het die verdagtes te voet in mielielande in gevlug. Lede van die plaaswag het die gebied afgesper en ŉ polisiehelikopter het die gebied gefynkam waarna die ses verdagtes in hegtenis geneem is. Daar is ook op die gesteelde goedere beslag gelê. Die verdagtes, tussen 19 en 34 jaar oud, sal binnekort in die Bothaville-landdroshof verskyn op aanklag van huisroof en poging tot verkragting. Twee van die verdagtes woon in die Bothaville-area. Lt.genl. Thabethe Mpembe, provinsiale polisiekommissaris, het die polisie en lede van die landelike gemeenskap geloof vir hul vinnige reaksie. “Ons is dankbaar dat daar geen lewensverlies was tydens die aanval nie en dat die verdagtes aangekeer is.” Lees die opvolgberig hier.